CELEX: 32012R0901
Language: el
Date: 2012-10-02 00:00:00
Title: Εκτελεστικός κανονισμός (ΕΕ) αριθ. 901/2012 της Επιτροπής, της 2ας Οκτωβρίου 2012 , για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Štajersko prekmursko bučno olje (ΠΓΕ)]

3.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 268/3
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 901/2012 ΤΗΣ ΕΠΙΤΡΟΠΉΣ
   της 2ας Οκτωβρίου 2012
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Štajersko prekmursko bučno olje (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 5 τρίτο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006, η αίτηση που υπέβαλε η Σλοβενία στις 29 Οκτωβρίου 2004 για την καταχώριση της ονομασίας «Štajersko prekmursko bučno olje» ως προστατευόμενης γεωγραφικής ένδειξης (ΠΓΕ) δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).
            
         
               (2)
            
            
               Πολλά φυσικά και νομικά πρόσωπα στην Αυστρία αντιτέθηκαν στην προτεινόμενη καταχώριση, υποβάλλοντας αιτιολογημένες δηλώσεις ένστασης στις αρμόδιες αυστριακές αρχές σύμφωνα με το άρθρο 7 παράγραφος 2 του κανονισμού (ΕΚ) αριθ. 510/2006.
            
         
               (3)
            
            
               Κατόπιν αυτού υπεβλήθη από την Αυστρία ένσταση κατά της καταχώρισης, σύμφωνα με το άρθρο 7 παράγραφος 1 του κανονισμού (ΕΚ) αριθ. 510/2006. Η ένσταση κρίθηκε παραδεκτή βάσει του άρθρου 7 παράγραφος 3 πρώτο εδάφιο στοιχεία α), β) και γ) του εν λόγω κανονισμού.
            
         
               (4)
            
            
               Με επιστολή της 8ης Οκτωβρίου 2009, η Επιτροπή ζήτησε από τα εμπλεκόμενα κράτη μέλη να επιδιώξουν συμφωνία μεταξύ τους σύμφωνα με τις εσωτερικές τους διαδικασίες.
            
         
               (5)
            
            
               Δεδομένου ότι δεν υπήρξε συμφωνία εντός των προβλεπόμενων προθεσμιών, η Επιτροπή οφείλει να λάβει απόφαση σύμφωνα με τη διαδικασία του άρθρου 15 παράγραφος 2 του κανονισμού (ΕΚ) αριθ. 510/2006.
            
         
               (6)
            
            
               Η ένσταση περί παράλειψης συμμόρφωσης με το άρθρο 2 του κανονισμού (ΕΚ) αριθ. 510/2006 αφορούσε την προέλευση των πρώτων υλών, η οποία ούτε περιορίζεται στη γεωγραφική περιοχή ούτε αναφέρεται· τη μέθοδο παραγωγής, η οποία εικάζεται ότι δεν είναι ούτε εξειδικευμένη ούτε παραδοσιακή· την εικαζόμενη απουσία δεσμού μεταξύ της φήμης του προϊόντος και της περιοχής παραγωγής και την εικαζόμενη ανάρμοστη χρήση της ονομασίας μιας περιοχής ως γεωγραφικής ένδειξης. Ωστόσο, η Επιτροπή δεν διαπίστωσε κανένα πρόδηλο σφάλμα σχετικό με τα εν λόγω στοιχεία. Η Σλοβενία υπέβαλε επιπλέον στοιχεία για να αποδείξει ότι η ονομασία «Štajersko prekmursko bučno olje» χρησιμοποιούνταν κατά την έννοια του άρθρου 2 παράγραφος 1 στοιχείο β) του κανονισμού (ΕΚ) αριθ. 510/2006.
            
         
               (7)
            
            
               Από την ένσταση προκύπτει ότι είχε καταχωριστεί εμπορικό σήμα που περιλαμβάνει την ένδειξη «Steirisches Kürbiskernöl», πριν από την υποβολή της αίτησης καταχώρισης της ένδειξης «Štajersko prekmursko bučno olje» ως ΠΓΕ. Ωστόσο, δεν παρασχέθηκαν στοιχεία σύμφωνα με τα οποία υπάρχει κίνδυνος παραπλάνησης των καταναλωτών ως προς την πραγματική ταυτότητα των προϊόντων που διατίθενται στο εμπόριο με την ονομασία «Štajersko prekmursko bučno olje». Συνεπώς, η Επιτροπή δεν δύναται να συμπεράνει ότι η καταχώριση της ονομασίας «Štajersko prekmursko bučno olje» θα αντέβαινε στο άρθρο 3 παράγραφος 4 του κανονισμού (ΕΚ) αριθ. 510/2006.
            
         
               (8)
            
            
               Το εν λόγω εμπορικό σήμα μπορεί να εξακολουθήσει να χρησιμοποιείται παρά την καταχώριση της ονομασίας «Štajersko prekmursko bučno olje» ως ΠΓΕ, αρκεί να μην υπάρξει λόγος ακυρότητας ή ανάκλησής του βάσει της νομοθεσίας περί εμπορικών σημάτων.
            
         
               (9)
            
            
               Επιπλέον, θα πρέπει να σημειωθεί ότι η ένδειξη «Steirisches Kürbiskernöl» αποτελεί επίσης ΠΓΕ καταχωρισμένη βάσει του κανονισμού (ΕΚ) αριθ. 1263/96 της Επιτροπής (3). Οι ονομασίες «Štajersko prekmursko bučno olje» και «Steirisches Kürbiskernöl», στις αντίστοιχες γλώσσες πρωτοτύπου, είναι σαφώς διαφορετικές, επιτρέποντας να συναχθεί το συμπέρασμα ότι δεν είναι ομώνυμες. Επομένως, η ύπαρξη της ονομασίας «Steirisches Kürbiskernöl» δεν θα τεθεί σε κίνδυνο από την καταχώριση της ονομασίας «Štajersko prekmursko bučno olje» κατά την έννοια του άρθρου 7 παράγραφος 3 στοιχείο γ) του κανονισμού (ΕΚ) αριθ. 510/2006.
            
         
               (10)
            
            
               Δεδομένου ότι δεν έχει επιτευχθεί συμφωνία, η Επιτροπή οφείλει να λάβει απόφαση βάσει του άρθρου 7 παράγραφος 5 τρίτο εδάφιο του κανονισμού (ΕΚ) αριθ. 510/2006. Η ονομασία «Steierisches Kürbiskernöl» καταχωρίστηκε πριν από την ονομασία «Štajersko prekmursko bučno olje». Το άρθρο 13 παράγραφος 1 στοιχείο β) του κανονισμού (ΕΚ) αριθ. 510/2006 προστατεύει την ονομασία «Steirisches Kürbiskernöl» από χρήση σε μεταφράσεις. Η ένδειξη «Štajersko» θεωρείται κατά λέξη μετάφραση του γεωγραφικού όρου «Steirisches». Επιπλέον, όταν οι δύο ονομασίες μεταφράζονται σε τρίτες γλώσσες, μπορούν να είναι σχεδόν όμοιες. Ενώ δεν υπάρχει λόγος να μην καταχωριστεί η ένδειξη«Štajersko prekmursko bučno olje», είναι απαραίτητο να προστατευθούν τα υφιστάμενα προγενέστερα δικαιώματα και να διασφαλιστεί η θεμιτή χρήση. Επομένως, τα γεωγραφικά συστατικά της ονομασίας «Štajersko prekmursko bučno olje» δεν θα πρέπει να μεταφράζονται σε άλλες γλώσσες όταν διατίθεται στο εμπόριο το προϊόν που αντιστοιχεί στις προδιαγραφές για το «Štajersko prekmursko bučno olje». Τα ανωτέρω θα ισχύουν για τη χρήση της εν λόγω μετάφρασης τόσο στην ετικέτα όσο και στις παρουσιάσεις ή διαφημίσεις του προϊόντος. Επιπλέον, όσον αφορά τις ετικέτες, η χώρα προέλευσης θα πρέπει να αναγράφεται στο ίδιο οπτικό πεδίο με αυτό της ένδειξης «Štajersko prekmursko bučno olje», με χαρακτήρες ίδιου μεγέθους με αυτούς που χρησιμοποιούνται για την εν λόγω ένδειξη.
            
         
               (11)
            
            
               Με βάση τα ανωτέρω, η ονομασία «Štajersko prekmursko bučno olje» θα πρέπει να καταχωριστεί στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων.
            
         
               (12)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής προστατευόμενων γεωγραφικών ενδείξεων και ονομασιών προέλευσης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Οι αναφορές στις περιοχές Štajerska και Prekmurje δεν μεταφράζονται όταν διατίθενται στο εμπόριο προϊόντα που είναι σύμφωνα με τις προδιαγραφές της ονομασίας η οποία εμφαίνεται στο παράρτημα του παρόντος κανονισμού.
   Στις ετικέτες που περιλαμβάνουν την ονομασία η οποία εμφαίνεται στο παράρτημα του παρόντος κανονισμού, η χώρα προέλευσης αναγράφεται στο ίδιο οπτικό πεδίο, με χαρακτήρες ίδιου μεγέθους με αυτούς της ονομασίας.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Οκτωβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 93 της 31.3.2006, σ. 12.
   
      (2)  ΕΕ C 72 της 26.3.2009, σ. 67.
   
      (3)  ΕΕ L 163 της 2.7.1996, σ. 19.
   
      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση που απαριθμούνται στο παράρτημα I της Συνθήκης:
      
         Κλάση 1.5.   Έλαια και λίπη (βούτυρο, μαργαρίνη, λάδι κ.λπ.)
      
      ΣΛΟΒΕΝΙΑ
      Štajersko prekmursko bučno olje (ΠΓΕ)